**Consultaziun davart la cumplettaziun dals inventaris da biotops da la Confederaziun e dal Chantun 2018**

En la resposta 2017 a l'incumbensa da deputà Albertin dals 16 d'october 2017 (nr. da protocol 891) ha la regenza decidì da suttametter ad ina consultaziun, verificaziun e cumplettaziun pli extendida las datas existentas en il Chantun davart spazis da viver (biotops) degns da protecziun en il senn da l'art. 18 da la Lescha federala davart la protecziun da la natira e da la patria dal 1. da fanadur 1966 (LPNP; CS 451). Dal punct da vista giuridic sa tracti da trais proceduras d'audiziun independentas che vegnan però rendidas accessiblas sco unic pachet per motivs economics processuals e cunzunt era per garantir la transparenza.

**1   Object**

Objects da l'audiziun èn:

1. conturas curregidas da palids bassas e da pastgiras e prads sitgs; Uffizi federal d'ambient: cumplettar ils dus inventaris federals correspundents; Cussegl federal: approvar sa basond sin l'art. 18a al. 1 da la Lescha federala davart la protecziun da la natira e da la patria dal 1. da fanadur 1966 (LPNP; CS 451) en cumbinaziun cun l'art. 16 al. 2 da l'Ordinaziun davart la protecziun da la natira e da la patria dals 16 da schaner 1991 (OPNP; CS 451.1).
2. Chantun: cunfinar precisamain tut ils objects da l'inventari federal sa basond sin l'art. 3 al. 1 da l'Ordinaziun davart la protecziun da las zonas umidas d'impurtanza naziunala dals 28 d'october 1992 (CS 451.31), l'art. 3 al. 1 da l'Ordinaziun davart la protecziun da las palids autas e da las palids da transiziun d'impurtanza naziunala dals 12 da schaner 1991 (CS 451.32), l'art. 3 al. 1 da l'Ordinaziun davart la protecziun da las palids bassas d'impurtanza naziunala dals 7 da settember 1994 (CS 451.33), l'art. 5 al. 1 da l'Ordinaziun davart la protecziun dals territoris da fregar d'amfibis d'impurtanza naziunala dals 5 da zercladur 2001 (CS 451.34), l'art. 4 al. 1 da l'Ordinaziun davart la protecziun da las pastgiras e dals prads sitgs d'impurtanza naziunala dals 13 da schaner 2010 (CS 451.37) represchentadas en l'inventari da biotops chantunal tenor l'art. 16 da la Lescha davart la protecziun da la natira e da la patria en il chantun Grischun dals 19 d'october 2010 (lescha chantunala davart la protecziun da la natira e da la patria, LNPGR; DG 496.000), regenza: approvar.
3. cunfinar precisamain ils objects da biotop d'impurtanza regiunala e locala, cumplettar l'inventari chantunal da biotops sa basond sin l'art 5 e 16 LNPGR, regenza: approvar.

**2   Legitimaziun**

ProprietariAs da terren, cultivaturAs, possessurAs da la permissiun u da la concessiun, usufructuariAs, vischnancas, organisaziuns (art. 12 LNP) e auters interessents.

**3   Objecziuns**

I po vegnir fatg valair:

* L'object n'exista betg.
* Las conturas da l'object n'èn betg correctas.
* Dumondas da renunziar a l'attribuziun da l'impurtanza naziunala per singuls objects, nua che resultassan conflicts cun utilisaziuns u intenziuns concretas.

Tut ils trais cas valan sco dumonda per verifitgar ils fatgs. P.pl. resguardar: ina dumonda per verifitgar ils fatgs daventa valaivla unicamain, sch'i vegn agiuntà resp. chargià si in mussament u in'argumentaziun en scrit. Dumondas da renunziar a l'attribuziun da l'impurtanza naziunala vegnan transmessas per deliberaziun – cun las argumentaziuns respectivas – a l'Uffizi federal d'ambient (UFAM).

**4   Access a las datas e termin**

L'audiziun vegn fatga exclusivamain a moda electronica en il rom d'ina consultaziun manada. L'access a las datas da la surfatscha ed al formular da consultaziun è pussaivel via la colliaziun suandanta: www.anu.gr.ch/biotope2018.

Il termin da consultaziun dura fin ils 24 d'avust 2018.

Cuira, ils 25 da matg 2018

Uffizi per la natira e l'ambient dal Grischun